同天隱少章遊嵩少懷元明
作者：李彌遜
朝代：宋

paragraphs: 秦公我輩士，早踏翰墨場。
萬言若投石，十年猶枯嚢。
若欲泛江海，有親在高堂。
牢落京華春，門無一壺漿。
長鞭策瘦馬，送我古道旁。
憐我值險艱，赤心寫摧傷。
鏗鏘五字句，勢與鵰鶚翔。
感此坐矯首，星星鬢成蒼。
西風小搖落，雨洗烟嵐光。
嶂曉露孤秀，野陰棲暗芳。
更攜鮑謝流，履盡千巖霜。
搜奇得幽深，訪古到渺茫。
月落潭影空，清吟殊未央。
緬懷紫芝宇，百憂繞迴腸。
三嘆已晡食，十起中夜牀。
雲埋長安日，魂夢不敢驤。
茂苑富山水，結廬予所嘗。
我欲放船下，卜鄰俯滄浪。
耦耕種林田，共掃三徑荒。
頭白青山裏，長歌樂歲觴。